Xalqabad"" roman-tetralogiyası tematikalıq jaqtan o'z-ara uqsas bolg'an M.Sholoxovtın' ""Ashılg'an tın'"", T.Qayıpbergenovtın' ""Son'g'ı hu'jim"" romanların qaytalamaydı. Ondag'ı jan'ashıllıq tek qaharmanlar obrazın do'retiwdegi ko'rkem psixologizmnin' o'tkirliginde emes, al roman jan'asha ideyalıq-estetikalıq sıpatı, su'wretlenip otırg'an jıllardın' tariyxıy shınlıg'ın teren' ashıp beriwi, milliy sıpatlarının' basımlıg'ı, qayta qurıw ruwxın teren' sin'irgenligi menen pu'tkilley ajıralıp turadı. Romanda jazıwshının' ja'miyettegi siyasiy gu'resler haqqında, yaki qaharmanlar haqqında unamlı yamasa unamsız pozitsiyası ko'rinbeydi. Waqıyalardın' rawajlanıwı menen da'wirge ta'n belgiler, qaharmanlardın' obrazı, olar arasındag'ı qarama-qarsılıqlar ko'rine baslaydı.